Skamkapsel

Skamkapsel eller skampose, også kalt braguetteBraguette er diminutiv av braga, ordet for "bukse" på provençalsk. Ordet ble tidligere også skrevet brayette, dannet fra braie (på norsk braier), et ord som fortsatt brukes for brøker og hoser fra middelalderen. Braguette brukes fortsatt om «buksesmekk» på fransk og codpiece på engelsk, er et iøyenfalende, pung- eller belgformet tøystykke eller deksel som skjuler og framhever kjønnsorganene hos menn. Skamkapsler var vanlig i den europeiske herremoten på 1400- og 1500-tallet. Draktstykket forekom i forskjellige varianter, men bukseposene var gjerne polstrede og dekorerte, og ble festet med snorer, sløyfer eller knapper. De ble brukt sammen med trange hosebrøker eller ulike typer knebukser. Skamkapsler av metall var også i bruk på rustninger da.

Moderne skamkapsler er beskyttende susper i sportsunderbukser og jockstrappliknende truser, for eksempel av lær og med glidelås beregnet som plagg i seksuell lek.

Ordet skamkapsel er opprinnelig dansk. Det er oversatt direkte fra det tyske Schamkapsel.Oppslagsordet «Skam-kapsel» i Ordbog over det danske Sprog 1700-1950

 Historikk 
Inntil omkring 1350 brukte menn i Europa løse hoser, også kalt hosebrøker eller brokhoser. Dette var langskaftede, tightsliknende strømper som på 1300- og 1400-tallet ble sydd sammen til ett, helt bukseplagg. Den trekantede, lommeformede tøylappen som var bundet fast foran på skrittet på disse trange beinklærne, ble på tysk kalt HosenlatzJamfør tysk Latz, «smekke; klaff» og norsk «buksesmekk» = Hosenlatz. Denne tøylappen utviklet seg til braguette i gotikk- og renessansemoten. Det samme tøystykket ble bevart som diskret klaff på seinere tiders klaffebukser, både på knebukser og langbukser, inntil smal, lodrett gylf overtok som buksesmekk på slutten av 1800-tallet.

Skamkapsler oppstod altså i middelalderen i overgangen mellom bruken av løse hoser og hele bukser. De tradisjonelle hosene var langskaftede, tightsliknende strømper som ble båret av menn. De var som regel festet øverst i et bånd rundt livet og åpne i skrittet. Underlivet var dermed bare dekket av skjøtene fra trøyene på overkroppen. Da disse trøyene ble kortere, enten det var skjorteaktige kjortler eller polstrede vamser, ble hosene sydd sammen til ett beinplagg med en lommeliknende klaff eller buksesmekk i skrittet. Skamkapslene skal da ha blitt utviklet som en dekorativ formvariant av denne praktiske lukkeanordningen, og skulle ikke bare beskytte, men også framheve menns og gutters kjønnsorganer.

Skamkapsler kunne være runde, avlange eller belgformede og pyntet med sløyfer, broderier  eller snitt i stoffet. De ble særlig båret sammen med vide pludderbukser, oppsplittede knebukser der det fargerike og kostbare fôret tøt ut mellom åpningene. Da raget gjerne skamkapselen ut mellom hoftene som en diskret hyllest til fruktbarheten, en viktig faktor i et krigs- og pestrammet Europa. 

Skamkapsler var vanlig i den europeiske mannsdrakten i sengotikken og renessansen på 1400- og 1500-tallet, men forsvant fra den italienske og spanske moten omkring 1575 da de polstrede vamsene ble forlenget i en spiss foran og det kom pludderbukser i gresskarfasong utstoppet med krøllhår.

 Litteratur 
 Gundula Wolter: Die Verpackung des männlichen Geschlechts. Eine illustrierte Kulturgeschichte der Hose (= AtV 8060). Aufbau-Taschenbuch-Verlag, Berlin 2001, ISBN 3-7466-8060-3

 Referanser 

 Se også 
 Buksesmekk
 Susp
 Penisfutteral

 Eksterne lenker 

 Oversikt over manns- og kvinnedrakten i renessansen i Europa 1500-1640 (på dansk)
 Kort om klesmotene 1480-1600

Kategori:Historiske klær
Kategori:Klesdrakt i middelalderen